b'\n_START_ARTICLE_\nKrasopis\n_START_PARAGRAPH_\nKaligrafija (gr\xc4\x8dki: \xce\xba\xce\xb1\xce\xbb\xce\xbb\xce\xb9\xce\xb3\xcf\x81\xce\xb1\xcf\x86\xce\xaf\xce\xb1 / kalligrafia; \xce\xba\xce\xac\xce\xbb\xce\xbb\xce\xbf\xcf\x82 / kallos = lijepo, \xce\xb3\xcf\x81\xce\xac\xcf\x86\xce\xb5\xce\xb9\xce\xbd / grafein = pisati) ili krasopis umjetnost je lijepog pisanja rukom uz pomo\xc4\x87 pera, kista, tinte ili nekog drugog pribora za pisanje. Osoba koja se bavi krasopisom zove se krasopisac ili kaligraf._NEWLINE_Poznato je da je slu\xc5\xbebeni matemati\xc4\x8dki font (kakav se koristi na matemati\xc4\x8dkim fakultetima) oblik kompjuterskog krasopisa.\n_START_SECTION_\nUvod\n_START_PARAGRAPH_\nVa\xc5\xbenost kaligrafije u povijesti kulture ogromna je svuda gdje je prepisivanje svetih tekstova imalo samo po sebi duhovnu vrijednost: primjerice u islamu, gdje je bismillah naj\xc4\x8de\xc5\xa1\xc4\x87i kaligrafski oblik. U kineskoj i japanskoj kulturi pisanja kaligrafija je i danas vrlo va\xc5\xbena i inspirativna. Va\xc5\xbenije od \xc4\x8ditljivosti je postizanje savr\xc5\xa1ene estetske uravnote\xc5\xbeenosti i pokazivanje osje\xc4\x87aja._NEWLINE_Mnogi kaligrafi ukazuju na meditativni karakter svog posla:_NEWLINE_ \xe2\x80\x9eMir tog posla ispunjava cijelo bi\xc4\x87e potpunim zadovoljstvom, u kojem nas vrijeme i prostor, kao obrisano, uop\xc4\x87e ne brinu i ne optere\xc4\x87uju\xe2\x80\x9d_NEWLINE_ _NEWLINE_(Andreas Schenk).\n_START_SECTION_\nZapadna kaligrafija\n_START_PARAGRAPH_\nIako je kaligrafija u Europi nakon po\xc4\x8detka novog doba zna\xc4\x8dajno izgubila na va\xc5\xbenosti, jo\xc5\xa1 \xc5\xbeivi kao oblik umjetnosti i kao hobi. Prakti\xc4\x8dnu primjenu ima jo\xc5\xa1 u oblikovanju nekih dokumenata, plakata ili upisivanja u neke knjige u odre\xc4\x91enim sve\xc4\x8danim prigodama._NEWLINE_U cijeloj Europi postoje povijesna djela anti\xc4\x8dkih i srednjovjekovnih kaligrafa, koja su u vi\xc5\xa1e primjeraka nastajali u samostanima i vrlo su bogato opremljena s puno detalja (sve\xc4\x8dani kodeksi ili oslikani (iluminirani) rukopisi). Savr\xc5\xa1enstvo prepisivanja postignuto je kod poluuncijala, karolin\xc5\xa1kog i humanisti\xc4\x8dkog pisma._NEWLINE_Nakon izuma tiska, kaligrafija se koristila kod pisanja sve\xc4\x8danih slu\xc5\xbebenih dokumenata (diploma, povelja i sl.). Krasopis se predavao u mnogim \xc5\xa1kolama, za \xc5\xa1to je najva\xc5\xbeniji ud\xc5\xbebenik kaligrafa (krasopisca) i umjentika pisanja, Edwarda Johnstona, iz 1906. godine, Writing & Illuminating, & Lettering ("Pisanje i oslikavanje, te oblikovanje slova"). Njegova se kaligrafija i danas koristi u Londonskoj podzemnoj \xc5\xbeeljeznici.\n_START_SECTION_\nArapska kaligrafija\n_START_PARAGRAPH_\nArapski kaligrafi imaju vi\xc5\xa1estoljetnu tradiciju. Zbog zabrane slika u Kuranu koristilo se kurzivno arapsko pismo u kaligrafskoj umjetnosti, \xc4\x8dime su nastale slike od slova, tzv. kaligrami._NEWLINE_Naro\xc4\x8diti oblik umjetni\xc4\x8dke arapske kaligrafije razvio se po\xc4\x8detkom 20. stolje\xc4\x87a u Osmanskom carstvu.\n_START_SECTION_\nTurska kaligrafija\n_START_PARAGRAPH_\nU turskom su pravu postojali ni\xc5\xa1and\xc5\xbei koji su bili krasopisci. Vladareve su isprave prolazile njihovu redakturu. Imali su jednak status kao defterdari. Zajedno s kadijaskerima, bili su dijelom divana, vije\xc4\x87a velikog vezira.\n_START_SECTION_\nHebrejska kaligrafija\n_START_PARAGRAPH_\nJo\xc5\xa1 od talmudskih vremena, osoba koja pi\xc5\xa1e hebrejske tekstove naziva se sofer (naglasak na "e"). Zanimanje sofera iziskuje vi\xc5\xa1egodi\xc5\xa1nje \xc5\xa1kolovanje i unutar \xc5\xbeidovstva vrlo je cijenjeno. Biblijski tekstovi pi\xc5\xa1u se gu\xc5\xa1\xc4\x8djim perom i tintom bez dodataka metala, a sofer je sam priprema. Podloga na kojoj se pi\xc5\xa1e uvijek je posebno u tu svrhu ru\xc4\x8dno izra\xc4\x91en pergament. Hebrejski su tekstovi bez vokala, ali imaju posebne ukrase koji se opisuju kao "krunice". Tekstovi moraju biti pisani bez ijedne pogre\xc5\xa1ke i vrlo to\xc4\x8dno. Sofer ne smije pisati napamet, nego mora svako pojedino slovo kopirati iz predlo\xc5\xa1ka.\n_START_SECTION_\nIsto\xc4\x8dnoazijska kaligrafija\n_START_PARAGRAPH_\n, Podrobniji \xc4\x8dlanak o temi: Japanska kaligrafija_NEWLINE_, Podrobniji \xc4\x8dlanak o temi: Korejska kaligrafija_NEWLINE__NEWLINE_Kaligrafija u Aziji, uglavnom na prostoru Kine i Japana (Koukai znanstvenik i umjetnik, poznati krasopisac iz 9.st.) ima jo\xc5\xa1 uvijek visoki polo\xc5\xbeaj u dru\xc5\xa1tvenom i umjetni\xc4\x8dkom \xc5\xbeivotu. Naj\xc4\x8de\xc5\xa1\xc4\x87e se za pisanje koristi kist, \xc5\xa1tapi\xc4\x87i tu\xc5\xa1a i kamen za tu\xc5\xa1, na papiru. Prije samog pisanja, dio \xc5\xa1tapi\xc4\x87a tu\xc5\xa1a nariba se i u kamenoj posudi mije\xc5\xa1a s vodom ili vinom. \xc4\x8cin pisanja je danas naj\xc4\x8de\xc5\xa1\xc4\x87e impulzivan, \xc5\xa1to znakove \xc4\x8dini te\xc5\xa1ko \xc4\x8ditljivim, ali zato utoliko izra\xc5\xbeajnijim._NEWLINE_Kaligrafska umjetni\xc4\x8dka djela ukra\xc5\xa1avaju kao okomite plo\xc4\x8dice u paru i kao vodoravne plo\xc4\x8dice s imenima kineske vrtove. U organiziranju vrta gotovo su neizostavne i \xc4\x8dine njegov zna\xc4\x8dajan ukrasni element. To su \xc4\x8desto stihovi iz poznatih pjesama, kojima se nagla\xc5\xa1ava posebnost okoline u koju se stavlja.'